PINEDO BUSTAMANTE (EH Bildu, 2014-02-20):
Gaur eztabaidagai dugun mozio hau berez abian dagoen zerbait plazaratzea da, besterik ez.
Ez dugu ikusten ezer berririk proposamen honetan, ez dugu ikusten iruzurraren kontrako borrokari ekarpenik egiten dionik eta, are gehiago, lehenengo esaldian berretsi hitza erabiltzen denean.
Pasa den otsailaren 7an, Maneiro jaunaren interpelazioa entzun genuenean eta bere mozioa iragarri zuenean, harago joango zela pentsatu genuen, horrela esan zuelako berak ere baina azkenean entramado institucional deritzon hori beste baterako utzi du. Agian, zenbait talderekin akordioa lortzeko, ezta Maneiro jauna?
Gure taldearentzat argi dago iruzurraren aurkako borroka funtsezkoa dela eta, beraz, ahalik eta eraginkorrena izateko baliabide guztiak martxan egon behar direla.
Baliabide hauen artean funtsezko bat ogasun ezberdinen arteko lankidetza da. Lankidetza honen gauzatzea dira, besteak beste, datuen elkartrukatzerako akordioak eta, jakina, iruzurraren aurkako plan bateratuak.
Euskal Herria Bildun hau oso argi dugu eta horregatik iruzurraren aurkako borrokan egunero lan egiten dugu. Eta horregatik, elkarlana funtsezkoa dela sinesten dugulako, pasa den urtean 2013aren maiatzean, Gipuzkoako Foru Aldundiak egoeraz kezkaturik eta pausuak emateko beharraz jabeturik, zergak koordinaziorako organoan bertan zerga informazioa elkarri trukatzeko proposamena jarri zuen mahai gainean, eztabaidatzeko eta ondorioan onartua izan dagizen.
Hau da errealitatea. 2013ko maiatzean Gipuzkoak aurkeztutako proposamenetik abiatuta lana garatu egin dela eta, nahiz eta batzuek urteetan izandako jarrera guztiz kontrakoa izan, emaitzak lortzen ari direla, berriki iragarri den moduan.
Egia da, Maneiro jauna, egia da iruzurraren plan bateratua oraindik ez dugula, baina jakin badakigu teknikariak lantzen ari direla eta gure aldetik plan hori martxan jarriko dela espero dugu, eta horretarako lanean gaude...
...baina jakin badakigu teknikariak lantzen ari direla. Gure aldetik, plan hori martxan jarriko dela espero dugu eta horretarako lanean gaude.
Guk iruzurraren arloan eskatzen duguna zera da: Emaitza zehatzak izatea, konpromisoak adostea eta borondate politikoa izatea konpromiso horiek aurrera eramateko, guretzat pausu bateratuak ematea garrantzitsua delako. Eta horretarako, ez da beharrezkoa zarata egitea eta protagonismo antzua bilatzea proposamen honetan ikuste duguna, hain zuzen ere.
Hala ere, gu ez gara orain arte egindakoarekin geratu nahi eguneroko lanean sinesten dugulako. Guk uste dugu beharrezkoak direla ikuskatzaile nahiko eta prestatuak, zerga bilketako unitatea eta zuzeneko eta zeharkako zergen kudeaketa zerbitzu sendoak eta jakina, zerga-arau ezberdinen azterketa sakona iruzurraz gain, zerga elusioaren mekanismoak ere zaildu eta eragoztu behar direlako.
Iruzurraren aurkako borroka ez da berrindartuko soilik plan bateratua izateagatik. Hori oinarri bat izango da baina administrazio bakoitzak borroka honetan duen konpromisoaren arabera emango dira benetako aurrerapausoak, plan hori martxan jarriz eta eskura dauden baliabide guztiak borroka honen zerbitzura jarriz. Horretan gaude lanean.
Adibidez, Gipuzkoan ikuskatzaile gehiago kontratatuz eta bai iruzurraren eta bai elusioari zirrikituak ixten zerga-arau ezberdinetan aldaketak egiten. Hala ere, tamalez, azken arlo honetan atzera pauso nabarmen bat gertatu da zerga kontrarreformaren ondorioz.
Maneiroren jatorrizko mozioan Legebiltzarrera Ekonomia sailburua eta hiru foru ogasun ahaldunak etortzea eskatzen zen. Eta ikusi duzu zer-nolako arrakasta izan duzun zure proposamenaren talde zuzentzaileengan eta zeinekin erdibidekoa sinatu egin duzun.
Maneiro jauna, gogorarazi behar dizut zein ogasun ahaldun etorri zen 2013an Legebiltzar honetara iruzurraren aurkako borrokan egindako lanaren berri emateko? Ez duzu behar. Badakit dakizula Elena Franco Gipuzkoako Foru Ogasun arduraduna EH Bilduko kide.
Sí, señor Maneiro. La diputada de Hacienda de Gipuzkoa, la compañera de EH Bildu fue la única diputada que atendió la invitación de este Parlamento para explicar el trabajo de su Departamento en la lucha contra el fraude. No hace falta que le explique los motivos por los que los otros dos diputados no vinieron. Como usted diría, cosas del entramado institucional.
EH Bildu iruzurraren aurka plazaratu diren jarduera guztietan parte hartzen ari da eta planteatu daitezkeenetan ere parte hartzeko prest egongo da. Baina gure konpromisoa lana da.
Mila esker.